प्रियंका को रिहा नहीं किया गया तो करेंगे लखीमपुर खीरी के लिए कूच, सिद्धू ने दी चेतावनी
किसान नेताओं ने दावा किया कि केंद्रीय गृह राज्य मंत्री अजय मिश्रा के बेटे आशीष मिश्रा उन कारों में से एक में सवार थे जिन्होंने कथित रूप से प्रदर्शनकारियों को कुचल डाला। प्रदर्शनकारी उपमुख्यमंत्री की यात्रा का विरोध कर रहे थे।
चंडीगढ़: कांग्रेस की पंजाब इकाई के अध्यक्ष नवजोत सिंह सिद्धू ने चेतावनी दी है कि यदि उनकी पार्टी की नेता प्रियंका गांधी वाद्रा को बुधवार तक नहीं रिहा किया गया और केंद्रीय मंत्री अजय मिश्रा के बेटे को किसानों की हत्या के लिए गिरफ्तार नहीं किया गया तो कांग्रेस की पंजाब इकाई उत्तर प्रदेश के लखीमपुर खीरी के लिए कूच करेगी। प्रियंका गांधी सोमवार को तड़के जब लखीमपुर खीरी में हुई हिंसा में मारे गये किसानों के परिवारों से मिलने जा रही थीं तब उन्हें उत्तर प्रदेश के सीतापुर में हिरासत में ले लिया गया था। रविवार को उपमुख्यमंत्री केशव प्रसाद मौर्य की लखीमपुर खीरी यात्रा को लेकर किसानों के विरोध प्रदर्शन के दौरान हिंसा हुई थी। कांग्रेस ने प्रियंका गांधी को हिरासत में लिये जाने पर सवाल उठाया है। इस बीच अधिकारियों ने मंगलवार को कहा कि प्रियंका गांधी एवं दस अन्य के विरूद्ध शांति भंग होने की आशंका के चलते मामला दर्ज किया गया है। हिंसा में चार किसानों समेत आठ लोग मारे गये।किसान नेताओं ने दावा किया कि केंद्रीय गृह राज्य मंत्री अजय मिश्रा के बेटे आशीष मिश्रा उन कारों में से एक में सवार थे जिन्होंने कथित रूप से प्रदर्शनकारियों को कुचल डाला। प्रदर्शनकारी उपमुख्यमंत्री की यात्रा का विरोध कर रहे थे।सिद्धू ने मंगलवार को ट्वीट किया, ‘‘यदि कल तक, किसानों की निर्मम हत्या के लिए जिम्मेदार केंद्रीय मंत्री के बेटे को गिरफ्तार नहीं किया जाता है और किसानों के लिए लड़ रहीं तथा गैरकानूनी तरीके से गिरफ्तार की गईं हमारी नेता प्रियंका गांधी को रिहा नहीं किया जाता है तो पंजाब कांग्रेस लखीमपुर खीरी के लिए कूच करेगी।’’ सोमवार को सिद्धू ने इस हिंसक घटना के विरोध में यहां पंजाब के राजभवन के बाहर कई पार्टी विधायकों के साथ प्रदर्शन किया था।